Datasets:

R5dwMg

/

zh-wiki-yue-long

like 2

因為細胞對生命過程嘅重要性，細胞係好多病變過程嘅基本單位，例如係癌病噉，癌病嘅主要一個問題在於啲癌細胞唔受控係噉自我複製，搞到身體好多器官唔能夠正常噉運作，而呢啲器官好多時做嘅係一啲維持生命必需嘅功能，所以呢啲器官失去功能可以引致死亡。

好多時，就算係極之唔同嘅生物物種身上都會有相同嘅基因，顯示咗唔同嘅生物好多時都需要相同嘅身體功能，舉個例子說明，如果將喺人類當中負責產生胰島素嘅基因植入去第啲生物嗰度嗰時，個基因都仲係會扮演生產胰島素嘅功能。

舉個例子說明，人類嘅基因組有 23 對染色體，而人類身體差唔多每粒細胞嘅細胞核都有呢 23 對染色體喺度。每條染色體都係一條雙螺旋噉形嘅 DNA 份子，而啲 DNA 份子上面有乜嘢基因就因人而異，令到人類個體彼此之間喺身體製造某啲蛋白質嘅能力上有差異，造成身體同心理上嘅個體差異。

於是下一代嘅基因庫會或多或少噉同上一代嘅唔同，而且長遠嚟講，地球嘅環境會係噉變化，令到「乜嘢基因對生存有利」呢點會係噉變化，例如如果一個地區因為氣候變化而搞到旱災多咗，對於住呢個地區嘅生物嚟講，「令身體保水能力強嘅基因」所賦予嘅優勢就會大咗。

如是者，地球上嘅生物物種嘅基因庫就會隨地球環境變化而不斷變。而基於呢啲概念嘅進化論預測，隨住一個生物族群散佈並且分做唔同嘅次族群，佢哋會慢慢噉適應各自嘅環境，變到彼此之間愈嚟愈唔同－實驗同觀察嘅數據都撐呢個理論。

現代嘅進化論仲進一步宣稱，地球上現存嘅生物全部都係由某一個共同祖先物種，即係所謂嘅最終共同祖先，嗰度進化出嚟嘅－當生命啱啱喺地球上開始嗰陣，得最終共同祖先呢個物種，然後最終共同祖先作出一定程度嘅散播，變成多個唔同嘅子族群，然後呢啲子族群獨立各自噉進化，最後變到基因庫好唔同樣，隨住幾億年嘅時間過去，最後變成好唔一樣嘅生物。

生物分類學係指研究點樣將生物分類嘅一個領域。想像有一個同種嘅生物族群，佢哋因為地質活動或者遷徙等原因，分開做兩個互相唔多點接觸嘅族群，兩個族群會各自噉喺自己嘅新環境當中進化，而進化到咁上下，兩個族群嘅差異可能會變到好大，大到冇能力互相配種－原本同屬同一個物種嘅族群變咗做兩個唔同嘅物種。

一個物種就係一個聚群－同一個物種嘅個體彼此之間差異細到能夠配種，但是但搵其中一隻，嗰隻同聚群外嘅個體之間嘅差異大到唔能夠配種。靠住呢個基本諗法，再加埋物種之間嘅遺傳差異同化石等嘅資訊，生物分類學家能夠將生物分類。

一樣嘢要有齊生命定義嗰幾種要素，先會俾人用生物分類法分類。即係話好似病毒同朊毒體呢啲嘢唔會俾學界包含喺呢個分類系統之下。例如係病毒噉，佢哋喺生勾勾嘅細胞體內嗰陣曉好似有生命嘅嘢噉郁同繁殖，但如果一粒病毒唔喺生勾勾嘅生物體內，佢就會變到唔識做呢啲嘢，好似死物噉，所以一般都唔會俾科學家當做生物。

呢兩個字未必一定係源自拉丁文，例如係喺四川嗰頭發現嘅恐龍屬華陽龍噉，佢個學名係 Huayangosaurus－當中 Huayang 係「華陽」－四川嘅別名－呢兩個漢字喺普通話入面嘅讀音。學名全球共通，唔會因地區而異。

喺中世紀，生物學都仲未有大嘅進展。喺羅馬帝國冧咗之後，佢哋啲知識好多都喺歐洲失傳咗，搞到歐洲進入咗一段黑暗時代。古羅馬同古希臘嘅知識有喺近東同中東嗰度留存咗落嚟－拜占庭帝國嘅人同阿拉伯人將古希臘人嗰啲醫學同生命研究著作譯做佢哋啲話，但佢哋唔多做生物方面嘅研究，只不過係後尾做到將古希臘嘅知識傳返過去歐洲。

中世紀啲歐洲人將古希臘發展出嚟嘅嗰套醫術攞咗嚟用，但係好少可會質問嗰套知識或者嘗試將佢發展上去。中世紀歐洲嘅大學喺哲學同物理學等領域嘅研究有啲睇頭，但係生物學依然未有進展，事實上喺嗰時生物學連獨立嘅學科都唔係。

生物學真正嘅開端要數 17 至 18 世紀嘅科學革命時期。喺打前少少嘅文藝復興時代，歐洲人對古希臘古羅馬嘅文明同思想興趣大增，令到科學嘅火花開始喺歐洲重燃，好似係達文西噉，就成日都幫手研究人類同埋動物嘅身體，仲對解剖學做咗些少貢獻。

喺科學革命時期，學者亦都致力將已知嘅生物分類同埋改名。瑞典生物學家林奈喺 1735 年提出咗佢嗰套生物分類法，跟手喺 1750 年代幫佢所知嘅生物改好嗮啲學名，呢兩樣嘢對於現代生物學嚟講都仲係好緊要，而且林奈－同好多佢同期嘅歐洲學者－發表咗好多對生物嘅諗法，當中法國數學家布豐伯爵甚至仲有諗過進化呢條橋。

現代生物學嘅開端喺 19 世紀。嗰個時期最出名嘅要數英格蘭自然學家查理斯·達爾文，佢對進化同物種形成等現象作出咗深思，並且喺 1859 年發表咗佢嗰本好出名嘅名著《物種起源》，提出咗物競天擇嘅諗法解釋進化嘅現象，認為無論同種定異種嘅生物都會喺個環境嗰度爭生存所需嘅資源，爭嬴嘅就有得生存落去，跟手就繁殖以及將自己身上嘅基因傳畀下一代，所以一個物種嘅基因庫會一代一代噉變，經過幾百萬年就會變到完全唔同咗樣。

達爾文個理論喺啱啱提出嚟嗰陣喺學界有唔細嘅爭詏，但最後各種嘅證據－由化石以至實驗觀察等－都係撐達爾文個諗法嘅。而到咗廿一世紀，達爾文個理論已經俾科學家廣泛噉應用喺醫學同埋人工智能等嘅好多個領域嗰度，而且喺理論上仲有新嘅發展，例如係用物競天擇嘅理論嚟解釋利他嘅行為呀噉。

電腦保安嘅核心概念係漏洞。漏洞泛指一個電腦系統或者網絡喺設計同執行上一啲可以俾人利用嘅弱點，例如軟件後門就係一種常見嘅漏洞，指一個系統或者網絡有方法俾人避開一般鑑別－即係入密碼等鑑別身份嘅過程－同保安控制就進入到，搞到黑客等嘅人物能夠攞到啲佢哋唔應該攞得到嘅數據。

大概一萬四千年前，氣候變暖，海平面上升，令日本同亞洲大陸分離，變成列島。啲人馴養狗用嚟獵鹿同野豬，同時發明咗弓箭，增加獵物捕獲量。除打魚之外，啲人亦採集七葉樹籽、橡實、核桃同埋植物嘅球根等。啲人努力獲得足夠糧食，從而有空閒時間磨製石器同埋燒製陶器。

又因為開始食熟食而擴大食物範圍。噉樣，人類可以長期定居一地，建造豎穴住居。豎穴住居以廣場為中心，幾家一齊聚居，周圍因丟棄貝殼同食物碎屑，形成貝塚。但呢類食物唔能夠長期保存，而且亦好難將剩餘產品積累喺某個人手中，當時重係處於冇階級對立嘅原始社會，因此未發現反映特定人嘅財富同權力嘅遺址同埋遺物。

喺當時生產力好低嘅條件下，自然生產嘅資源有限，因此啲人喺集團內部制定嚴格嘅規約以保護自然，同時盛行巫術，出現石棒、土偶，並有拔齒等習慣。啲人重祈求自然豐盈。到呢個時代末期，尤其喺西日本，出現企圖突破狩獵、捕撈同埋採集經濟嘅趨勢，喺福岡縣嘅板付遺址發現咗繩紋晚期種植水稻嘅水田遺址。

呢個時期遺跡好多，青森縣青森市嘅三内丸山遺跡係目前日本所發現規模最大嘅繩紋村落古跡，大量出土嘅陶器同埋陶俑表面有繩索紋樣，所以叫繩紋時代。呢個時代產生嘅文化叫繩紋文化。繩紋時代嘅生活方式以狩獵採集為主，武器係弓箭，喺遺跡可發現埋葬嘅狗墳。

心靈係記憶同注意力等認知功能以及情緒同本能嘅總體。廿世紀嘅心靈哲學同相關領域有咗心腦同一論嘅觀點，意思即係主張腦部等同於心靈－根據最基本嘅心腦同一論，心靈入面發生嘅事冚唪唥都同腦入面發生嘅一啲物理事件－神經細胞之間嘅訊號－有所對應，而呢一個諗法令唔少人覺得不安－如果心靈只係個腦，噉腦死係咪等同心靈會消失？

佢嘅方法同手段方面，有工程技術、行政管理同法律、經濟同宣傳教育等。佢設計嘅範圍比較大，綜合性比較犀利，重涉及到自然同社會科學嘅好多領域等，重有其它獨特嘅研究對象。環境保護方式包括咗行政、法律、經濟同科學技術、民間自發組織等等。

從社會學嘅角度來講，城市係一個大範圍嘅人群共同體，喺呢個共同體入面，多數人嘅社會活動都受成個共同體綜合調整，呢種綜合調整遠遠超出個人日常活動嘅限界。換言之，城市嘅社會活動頻密過鄉下，而「市民意識」亦係城市社會唔同於鄉下社會嘅地方之一。

喺前3000年左右，城市人口佔世界人口嘅比率近乎於零，喺西曆100年時呢個比率未夠1%，1800年時約5%，不過到咗1965年城市人口就佔全球人口三分二，表明近世以來急劇城市化，而個比率有繼續增大嘅趨勢。

呢種急劇城市化主要源於大規模工業化、同埋現代國家嘅形成。雖然城市係工商業發展嘅產物，不過一般定義城市還須睇佢嘅社會發展成果──亦即形成市民共同體，喺呢個共同體入面，個人同社會息息相關，人參與社會，而唔係田園牧歌式嘅逍遙世外。

不過對行政來講，定義城市始終要啲量化得嘅基準。由於人口密度高、聚居規模大係城市同農村嘅顯著唔同之處，所以通常來講呢啲基準會係常住人口、人口密度、居住密度、職業構成比等等。而呢啲基準具體如何、唔同國有唔同。

喺中國大陸，行政上分出咗「鄉村」同「城鎮」，而「城鎮」又再分爲「城區」同「鎮區」。所謂「城鎮」係要喺政區建制嘅基礎上、按規定劃出嘅地頭，而「城區」嘅政區基礎係市轄區同唔設區嘅市，而個規定係「街道辦事處所轄嘅居民委員會地域、以及城市公共設施、居住設施等連得到嘅其他居委會、村委會地域」，而「鎮區」嘅政區基礎係建制鎮，而個規定係「鎮所轄嘅居民委員會地域、以及鎮嘅公共設施、居住設施等連得到嘅其他村委會地域」。

而各國嘅城市定義，據有無明確人口下限分成兩種。無明確嘅有85國，其中有20國淨以首都爲城市，有27國以行政指定城市，有38國以重要程度來決定。實際上，有好多國家可以從法定地位睇出係咪城市地域，比如喺韓國，基本上市部屬於城市、郡部屬於農村。

世界大部份地方，差唔多所有城市都有一個市中心。響一啲好大嘅城市，佢週邊都係市郊，帶有鄉村特色，有時都會叫埋做城市，所以，有時會介定城市爲「市中心」嗰部分。一般嚟講，城市都係由住宅區、工業區、同商業區組成嘅行政單位，有時可能佔好大面積。

城市同市鎮，唔同地方有唔同理解。有一啲會以某一個人口大小作分野。有一啲係用法定地位去分。有一啲係一個市鎮係會管幾個市鎮，佢嘅經濟同行政地位喺佢嗰區係最大嘅。雖然城市係包括好多個市郊市鎮，但係唔係用來形容幾個城市連埋嘅地區。

20世紀尾到依家，重發現太陽系之外嘅恆星系統都有行星，確定咗嘅差唔多有一百粒。咁多百年來，行星一直無正式嘅定義，2006年8月24日舉行嘅第 26 屆國際天文學聯會天文學家經過幾輪投票之後，終於為行星落咗個科學定義。

經濟學研究既有理論性貢獻，又有實用價值。經濟學同多數嘅社會科學比起上嚟精確好多，好多時會運用數學方程式描述、模擬、同預測所研究嘅現象。所以學術界喺 1968 年創立諾貝爾經濟學獎，承認經濟學係一門嚴謹嘅科學同表揚呢個領域對人類嘅貢獻。

羅賓斯形容話呢個定義唔係分類性噉將某啲類型嘅行為揀出嚟話係經濟學嘅研究對象，而係分析性噉將每種行為嘅一部份揀出嚟研究－即係受到稀缺性所主宰嗰部份。佢話佢之前嘅經濟學家通常都將研究嘅重點擺喺對財富嘅分析上，研究財富點樣俾人創造、分配、同消費，以及財富點樣增長，但係佢認為經濟學仲有得攞嚟研究第啲嘢，好似係打仗噉，因為打仗嘅各方通常都有一個共同嘅目的、涉及到成本同得益、而且會喺達到目的嘅過程當中會用資源。

如果喺一個局勢當中雙方都冇能力打贏或者成本高過得益好多嘅話，噉做決定嘅人永遠都唔會打仗，而會嘗試用佢哋嘅資源去做第啲嘢。羅賓斯主張學界唔應該將經濟學界定為研究財富、戰爭、犯罪、教育、或者是但一樣可以用經濟學研究嘅嘢嘅科學領域，而係應該將經濟學界定為一個專門研究呢啲現象嘅某一樣共同部份－用有限嘅資源達到一啲目的－嘅領域。

當代經濟學係一門科學領域，目的係增加人類對經濟現象嘅了解。經濟學家會運用數學上嘅知識，利用微積分、線性代數、統計學、博弈論、同電腦科學等領域嘅方法分析同模擬經濟現象。一個專業嘅經濟學家要或多或少噉識得用呢啲架生同埋了解當中嘅原理，而有啲經濟學家仲會專門研究呢啲架生點樣喺經濟學上應用。

主流經濟理論靠嘅係量化嘅經濟模型。一個經濟模型會有若干個假設，並且由呢啲假設同已知嘅經濟學知識嗰度推導一個數學模型出嚟，目標係要用最少量嘅假設，做出最精確嘅預測同埋解釋最多嘅現象。廿一世紀經濟學界主流嘅新古典經濟理論都跟實呢套準則，以建立能夠準確噉預測經濟現象嘅模型作為目標，令經濟學成為一門受人尊重嘅科學領域。

經濟學會嘗試用實證方法驗證佢啲理論。舉個具體啲嘅例子說明，喺貨幣理論當中，貨幣量說呢個理論模型入面嘅方程式預測錢供應嘅增長率上升會提高通脹，而通脹係假設咗受理性預期影響嘅，經濟學家跟手就會喺現實世界觀察呢啲現象，而如果佢哋嘅觀察數據合乎個理論嘅預測嘅話，就會加強咗佢哋對個理論模型嘅信心。

喺驗證經濟理論嘅過程當中，統計學係好常用嘅技術。經濟學研究者會用統計學上嘅方法，由數據嗰度估計一個統計效果有幾強同埋有幾高統計顯著性等嘅資訊。例如，如果家陣有個假說話某兩個變數係成正比嘅，噉個研究者可以去攞數據，睇吓嗰兩個變數係咪真係成正比。

經濟學－尤其係宏觀經濟學－嘅實證研究多數係靠觀察嘅，好少可會好似自然科學噉做實驗。噉係因為做實驗涉及嘅係特登操控一啲變數，再睇吓有乜效果－呢樣嘢喺研究社會嘅社會科學當中好難做到，而且攞人嚟隨意操控好多時會引起道德上嘅爭議。

一般嚟講，科學界都會覺得觀察冇受操控嘅實驗噉嚴謹，認為觀察好多時冇辦法驗證一啲講因果關係嘅假說。所以廿一世紀嘅經濟學家開始咗嘗試用多啲實驗方法做研究，尤其係喺研究個人層面現象嘅微觀經濟學研究當中比較容易做實驗－研究者大可以搵啲人返去實驗室嗰度做某啲實驗作業。

實驗經濟學嘗試用實驗驗證經濟學理論，令經濟學同自然科學之間嘅差距縮細咗。舉個例子說明，行為經濟學理論當中有所謂嘅損失規避現象，指人類零舍在意損失，所以損失 100 文引致嘅滿足感喪失數值上大過獲得 100 文引致嘅滿足感得益。

喺一個展視損失規避嘅實驗當中，研究者可以去搵一柞受試者返嚟玩一啲買賣遊戲，途中問佢哋寧願賺多 10 文定係避免損失 10 文，結果多數係發現啲受試者通常都會揀後者－引證咗損失規避嘅假說。類似嘅實驗都係搵一啲受試者返個實驗室嗰度，再要佢哋做一啲經濟上嘅決策，幫經濟學家驗證微觀經濟學嘅理論。

生產必然會涉及機會成本，即係話喺生產嘅過程當中做生產嘅人放棄咗冇用啲資源去做第啲嘢，而做一次生產嘅機會成本就係「做佢而放棄咗嘅選擇當中最有價值嗰個」。例如如果班工程師同建築工人用咗啲材料喺澳門嗰度起咗條路，佢哋就冇得用嗰啲材料喺珠海或者香港嗰度起路，而呢啲如果冇起澳門嗰條路就有得起嘅路當中最有價值嗰條就係「用啲材料喺澳門起路」嘅機會成本。

生產可能性曲線係一種用嚟表達稀缺性、成本、同效率嘅圖。假想而家有間好簡單嘅工廠，佢淨係曉生產「槍」同「牛油」兩種貨品，佢幅 PPF 條 Y 軸係「生產嘅槍嘅量」，而 X 軸係「生產嘅牛油嘅量」。呢間工廠手頭上嘅資源係有限嘅，如果佢想生產多啲槍，佢就要生產少啲牛油－即係話兩個量之間嘅關係必然係負，條線所包含嘅面積必然係有限嘅。

延遲折扣指緊嘅就係呢樣嘢－喺一個人心目中，一樣嘢嘅有利度會因為「延遲」而打「折扣」，而當一個人得到資源，佢就要選擇即時消費或者用件資源做投資以求未來得到更大利益－反映咗延遲折扣。行為經濟學對延遲折扣嘅思考幫到手做某啲有關消費同投資嘅政策制定。

雖然呢個例子就噉望落好似係 A 廠比較叻做生產噉，但係 B 廠依然可能係有絕對優勢嘅。舉個例子說明，如果兩間廠都用嗮全力生產牛油嘅話，A 廠會生產到 500 嚿牛油，而 B 廠會生產到 1,000 嚿牛油，但係喺全力生產牛油嘅過程當中，A 廠只係放棄咗 500 支槍，而 B 廠就會放棄咗成 5,000 支槍－B 廠集中生產牛油嘅機會成本高 A 廠嘅一大截，所以 B 廠雖然喺生產兩樣貨品上都叻過 A 廠，但佢依然比較有誘因集中生產槍。

錢係一樣源於貿易嘅需要而有嘅發明。攞返上面 A 君同 B 君嘅例子說明，B 君想食 A 君煮嘅飯餸，但 A 君要生活，唔可以吓吓都免費幫人煮飯餸，所以 B 君又要俾返啲有價值嘅嘢 A 君嚟換取飯餸。喺呢個情況下，B 君可以用以物易物嘅方法，例如係送啲電腦零件俾 A 君嚟換取飯餸。

之但係，如果 A 君唔需要電腦零件嘅話，噉 B 君就會冇價值俾得到 A 君－單交易做唔成。而家想像有一樣嘢 X，佢係普遍有價值嘅，可以攞嚟換做任何嘅貨品或者服務都得，噉單交易就做得成－B 君可以俾某個量嘅 X 俾 A 君，等 A 君打後有得用佢開餐廳所賺返嚟嘅 X 去換取佢自己想要嘅嘢－而 X 就係錢。

當買家攞住啲錢，而賣家攞住佢哋覺得買家會有興趣買嘅貨品服務，雙方都準備好要做交易嗰陣，佢哋就需要喺某啲地方嗰度互相交流同埋做交易上嘅決定－呢啲空間就係所謂嘅市場。市場可以係一啲實際上存在，睇得到摸得到嘅地方，又可以係淨係存在喺互聯網當中嘅電子空間。

喺一個市場之下，對一件貨品服務嘅需求指需求量同價格之間嘅關係。例如有件貨品服務，佢價格喺 10 文嗰陣啲買家總共會買 100 件，價格喺 9 文嗰陣啲買家總共會買 110 件... 等等嘅話，佢嗰條需求曲線就會係一條穿過同呢兩個點嘅線，而呢條曲線所表達嘅嗰段關係就係個需求。

供應係指件貨品服務嘅價格同供應量之間嘅關係。例如假想一件貨，佢價格喺 10 文嗰陣啲生產商總共會生產 100 件，價格喺 9 文嗰陣啲生產商總共會生產 90 件... 等等嘅話，噉呢個價格同供應量之間嘅關係就係件貨嘅供應。

對生產者嚟講，佢哋賣一樣貨品服務嘅所得等如件貨品服務嘅價格乘以所賣嘅量，所以一般嚟講，如果假設生產者係理性噉想自己嘅所得最大化嘅話，佢哋會嘗試生產同供應令到佢哋利潤最大化嘅貨品服務，而噉通常就示，假設第啲因素不變，一件貨品服務嘅價格愈高，啲生產者賣佢就愈會賺到錢，就愈會肯生產佢－是但搵條供應曲線嚟睇，佢嘅斜率都會係正數，呢條就係所謂嘅供應定律。

喺短缺發生嗰陣，通常啲買家就會爭貨，鬥俾高價錢買－就會推高個價，而喺盈餘發生嗰陣，啲賣家就要賤買手上嘅存貨－就會撳低個價。所以供應同需求理論亦都預測咗，長遠嚟講，任何一個貨品服務如果外在因素不變，佢個價格係會慢慢噉趨向均衡狀態，令到個供應量同需求量最後變成相等嘅，而當有某啲外在因素改變搞到成條供應曲線或者成條需求曲線有所改變嗰陣，個均衡價格會跟住變。

舉個例說明，假想家陣有兩件貨品，X 同 Y，兩個條需求曲線都成直線，X 嗰條斜率高啲，噉嘅話如果兩件貨品嘅價格同時上升 1 文，對 X 嘅需求量嘅跌幅會細過對 Y 嘅需求量嘅。即係話 X 嘅需求量對價格改變反應冇咁大－就算 X 價格變，消費者買嘅數量都冇變得咁明顯。

喺呢個形勢之下，對於公司 1 嚟講，揀 DE 嘅話實蝕，相比之下，佢揀 E 嘅話至少會蝕少啲，甚至有機會賺，同時，就算公司 2 知道呢點，佢可能都會因為唔想蝕 4,000,000 而焗住揀 DE。如果係噉，最後結果會係公司 1 賺 6,000,000，而公司 2 冇得益冇損失。

喺計 GDP 嘅過程之中，個分析者將個經濟體入面一大柞個體物件嘅屬性以某啲方法結合埋做一個數值，所以 GDP 呢個課題屬於宏觀經濟學研究嘅範疇。宏觀經濟學亦都會研究一啲影響成個經濟體嘅嘢，好似係個政府嘅政策噉。

除咗 GDP 之外，經濟學界仲有第啲指標用嚟量度經濟表現，而比較唔同指標俾嘅結果能夠提供一啲有用嘅資訊。舉個例說明，人均本地生產總值係指一個經濟體嘅 GDP 除以人口，而喺 2018 年，香港雖然 GDP 總值低美國一大截，但人均 GDP 就拍得住美國，表示香港喺生產水準上拍得住美國，但因為人口細一截而令到總體經濟規模唔及美國－比較兩地嘅 GDP 同人均 GDP 幫手推導出一啲有關兩地經濟規模同概況嘅資訊。

經濟增長指一個經濟體嘅人均產出隨時間嘅提升。經濟增長可以受好多因素影響，包括咗成日有經濟學家研究嘅投資率、人口增長、同埋科技上嘅改變呀噉，例如中國喺廿一世紀初嘅驚人經濟增長噉，一部份就係因為內陸啲鄉下地區嘅人紛紛走去大城市打工，令工人嘅數量突然間升得好緊要而引起嘅。

每一個經濟體嘅 GDP長遠嚟講都會週期性噉上上落落，呢啲上上落落就係所謂嘅商業週期。一個商業週期包含一段相對蕭條嘅時期同一段相對興旺嘅時期。對商業週期嘅研究起源喺 1930 年代嘅大蕭條時期，當時英國經濟學家凱恩斯寫咗佢嗰本名著《The General Theory of Employment, Interest and Money》嚟提出佢心目中嘅經濟理論，佢認為喺經濟不景嗰陣，對貨品服務嘅需求唔夠，搞到失業率高企同埋可能輸出嘅喪失。

佢跟手仲主張要有一啲政策，例如係中央銀行嘅貨幣政策行動或者政府嘅財政政策嚟令到商業週期當中嘅輸出穩定化。凱恩斯嘅理論亦都表明咗，喺某啲情況下，一個經濟體冇乜嘢有效又自動性嘅機制能夠將個經濟體移向全民就業。

一個經濟體入面嘅失業情況係用失業率量度嘅。失業率係描述個經濟體嘅勞動力當中有幾多工人係冇工返嘅。勞動力包括咗主動噉搵緊工嘅工人－退咗休、仲讀緊書、或者因為個市場冇職位所以冇心機搵工嘅人都唔包括喺勞動力之內。

結構性失業包括咗一大柞可能引致失業嘅原因，例如係工人嘅技能同現存職位所需嘅技能唔夾噉，呢種情況可能會喺個經濟體轉型嗰陣時發生。結構性失業同摩擦性失業相似嘅係，兩者都反映咗將工人安配落去職位空缺上有問題，而結構性失業反映咗工人需要時間學新技能嚟適應新嘅經濟環境。

無論個經濟體情況係點，佢當中梗會或多或少噉發生失業嘅情況。當一個經濟體嘅增長放緩嗰陣時，好多時會發生週期性失業嘅情況。奧肯法則代表咗喺實證研究上搵到嘅失業率同經濟增長之間嘅關係，原版嘅奧肯法則話，經濟輸出每升 3% 失業率就會跌 1%。

喺廿一世紀嘅各大經濟體當中，錢都係交易嘅基礎，而啲貨品服務嘅價格基本上冚唪唥都係以「要幾多錢」嚟量度嘅。各大經濟體會攞襟用、易攜、供應有彈性、又唔易爛嘅物件嚟做錢－好似銀仔同銀紙等都符合呢啲條件。銀仔同銀紙本身並冇能力滿足人類嘅慾望，佢哋有價值只不過係因為個經濟體內部嘅人普偏都信佢哋有價值，令到啲人可以放心攞佢哋嚟買滿足到慾望嘅貨品服務。

所以每一個經濟體都要做啲嘢，確保佢嘅貨幣係俾到信心人嘅，而管理得唔好嘅就會好似頭先提到嘅津巴布韋噉搞出禍。貨幣政策指緊一個經濟體內嘅某啲權威性組織－即係中央銀行等－透過控制利息等嘅因素嚟到確保個經濟體內部嘅錢價值穩定同埋有公信力。

公共財政學係涉及處理公共事業嘅收支預算嘅經濟子領域，通常係處理返政府方面嘅嘢。呢個範疇內嘅事宜會含有比如稅收負擔、分析政府主導啲項目嘅成效、唔同嘅稅收、同埋開支對經濟效率同收入分配嘅影響，仲有係經濟政策呀噉。

多數經濟學科屬於實證經濟學，意圖預測同解讀啲經濟現象，而規範經濟學係以鑑證經濟表現理應係乜樣嚟做目標。福利經濟學就屬於後種類型嘅分支經濟學科，佢會用微觀經濟學嘅理論技巧，去同時確定一個經濟體入邊嘅分配效率同埋相關嘅收入分配。

喺 1776 年，亞當史密夫出版咗佢本名著《國富論》。呢本書俾人譽為「造就經濟學誕生嘅起點」。喺呢本書入面，亞當史密夫指出土地、工作力、同資本係生產嘅三大因素，亦係一個國家嘅財富基礎，有別於主張「只有農業至係有生產力」嘅重農主義。

古典經濟學亦都將學界嘅注意力帶到去價值理論身上。價值理論係指分析人類個體重視啲乜同埋點解重視呢啲嘢，當中亞當史密夫就寫話「每一樣嘢嘅真正價錢... 反映咗要攞到佢有幾麻煩」，所以一樣貨品服務嘅價值唔淨只反映咗要生產呢樣嘢要用嘅錢，仲反映咗生產呢樣嘢所造成嘅其他麻煩－呢點令到經濟學分析生產過程嗰時，唔淨只要考慮生產過程所涉及嘅資本。

馬克思主義係建基於古典經濟學理論上嘅一套經濟理論。喺 1867 年 10 月 1 號，德國猶太人政經學者馬克思出版咗佢嗰三本名著《資本論》嘅第一本。喺呢本書入面，馬克思對勞工同資本家對勞工嘅剝削做咗詳細嘅分析。

佢認為一件貨品服務嘅價值係由生產佢嘅勞工所決定嘅，而一個勞工所生產嘅價值當中淨係得一部份係去咗個勞工度嘅，其他嗰啲會走咗去資本家嗰度，而呢個過程當中有機會出現對勞工嘅剶削，令到資本家攞走嗰部份唔合理咁大。

廿世紀初係經濟學上嘅一個轉捩點－經濟學喺呢個時期由淨係研究財富，變成一個更廣泛嘅領域。早期嘅經濟學都集中於研究財富以及財富嘅生產同分配，例如頭先提過嘅亞當史密夫一味淨係講財富上嘅決策同分析，但喺廿世紀初，經濟學界發現經濟學上嘅原則同理論有好多都可以用落去教育、軍事、同醫療等嘅領域嗰度，於是經濟學家開始覺得舊有對於「經濟學」嘅定義經已唔再夠用。

1932 年，英國經濟學家里奧勞·羅賓斯出版咗佢篇文章《An Essay on the Nature and Significance of Economic Science》討論到呢個問題，提倡經濟學嘅定位唔應該淨係局限於「對財富嘅研究」，而係應該被視為一個研究人類行為某一部份嘅領域，佢提出稀缺性嘅概念，指出稀缺性迫使人類對點樣運用有限資源做出決擇－令到學界重新將經濟學定義為「研究人類點樣分配有限資源嘅科學領域」，並且正式將用經濟學原理分析財富以外嘅現象嘅研究納入為經濟學嘅一部份。

新古典經濟學呢套經濟理論係喺 1870 至 1910 年興起嘅。新古典經濟學研究個體人類、家庭、同組織嘅行為同埋佢哋點樣運用手頭上嘅稀缺資源達到佢哋嘅目的。呢套經濟理論假設一個人大致上係理性嘅，喺任何時間點都喺度嘗試運用手上嘅有限資源嚟達到某啲目的，而且喺決策方面有某啲偏好。

一個手上控制住某啲資源嘅個體嘗試喺資訊、時間、同自身認知能力嘅局限之下盡量擴大自己嘅利益，一個社會由多個經濟個體組成，每個個體都會按照自己嘅資源同目的嚟做決策，唔同個體嘅決策會互動，造成各種社會層面嘅經濟現象，例如係供應同需求噉，當一件貨品服務推出嗰陣，每個個體消費者都要按照件貨品服務嘅價格以及自己手頭上有幾多資源決定要買幾多－而成個市場裏面嘅消費者決定買嘅量就形成咗件貨品服務嘅需求。

新古典經濟學理論跟手仲用呢兩個概念嚟解釋市場均衡嘅情況。另一方面，新古典理論放棄咗古典經濟學當中嘅某啲諗法，用新嘅理論分析需求方嘅價值同供應方嘅價值。呢啲做法喺當時係好有革命性，令到經濟學研究變得更加似現代所見到嘅樣。

凱恩斯經濟學係由英格蘭經濟學家凱恩斯所創嘅一套經濟理論。喺 1936 年，凱恩斯出版咗佢本名著《The General Theory of Employment, Interest and Money》，呢本書集中討論喺價格相對唔變嘅情況下國家收入由乜嘢因素話事，仲嘗試解釋點解喺某啲情況下，高失業率嘅問題會因為「有效需求」低得滯而唔會自行改善。

芝加哥經濟學派係廿世紀早期興起嘅一套經濟學理論，主張自由市場同埋貨幣主義。根據呢個學派嘅經濟學者，只要錢供應唔好突然擴充或者收縮，市場經濟體本質上係穩定嘅，而呢個學派嘅分析師普遍認同，錢供應上嘅問題係大蕭條嘅主要成因。

佛利民等嘅學者攞咗好多古典經濟學上嘅原則，並且將呢啲原則現代化。舉個簡單嘅例子說明，佛利民 1970 年嗰時喺紐約時報寫咗篇專欄，當中指出公司嘅社會責任係「運用手頭上嘅資源，喺唔呃人嘅情況同埋公開嘅競爭之下，將自己嘅利潤最大化」－用咗企業社會責任呢個現代嘅概念，但又好似古典經濟學噉，主張個人嘅利己行為對社會整體嘅福祉有利。

到咗廿一世紀初為止，行為經濟學經已成為咗一個舉足輕重嘅領域，運用認知科學等領域嘅知識結合傳統經濟理論，創造咗自己專屬嘅一套理論框架。而且仲有多位嚟自心理學等背景嘅學者憑佢哋嘅研究奪得諾貝爾經濟學獎嘅殊榮。

有唔少學者都批評經濟學嘅假設，話呢啲假設好多時都係簡化得滯嘅。喺任何嘅理論分析當中，研究者梗要做一啲簡化，集中思考對研究現象嚟講最緊要嗰啲變數，但亦都因為噉有陣時要焗住做某啲假設，令到個理論模型嘅真實性受質疑。

有唔少主流經濟學家都指出，經濟學理論好多時都流於概念性嘅分析，做唔到量化嘅預測。喺科學上，一個理想嘅理論模型應該要準確噉預測現實世界嘅現象，例如牛頓力學嗰柞定律就可以準確噉預測速度同力等變數之間嘅關係，令到人可以知道咗一件物體所受嘅力同佢嘅質量之後，近乎完美噉預測件物體速度嘅變化。

經濟學都嘗試做類似嘅嘢，用某啲數字預測第啲數字，例如靠一件貨品服務嘅價格預測生產者最後會得到嘅盈利，但經濟體係一個複雜嘅系統，而且經濟學研究嘅變數好多時都冇辦法直接量度。結果係，呢類預測嘅準確性通常都冇物理學等「硬」科學做嘅預測咁準。

喺實證經濟學研究上，一份研究嘅再現性係一個受關注嘅課題。再現性係指一份科學研究俾嘅結果應該係客觀嘅，所以如果第啲人用同樣嘅方法做嗰份研究嘅話，理應會攞到相同嘅結果，但係經濟學嘅研究時不時俾人發現係再現唔到嘅，而且經濟學期刊成日俾人插，話佢哋唔肯刊登一啲嘗試做再現嘅研究。

打後喺三國時期，楊泉著有《物理論》，係最早書名嗰度有「物理」呢隻詞嘅著作，及後 15 世紀嘅江西學者方以智受到西人嘅影響，撰寫咗百科全書式著作《物理小識》，而喺呢啲地方，「物理」嘅含義已經演化成學術之理，包括咗自然科學嘅各個領域同人文學嘅部分領域。

上述嘅過程會係噉不斷重複，直至手上嘅理論做得到完全準確嘅預測為止－於是乎物理學就有持續嘅發展，做到愈嚟愈準確嘅預測。到咗現代，物理學經已有龐大嘅理論體系，有多個理論解釋各種嘅物理現象，而呢啲理論每個都閒閒地俾物理學家重複驗證過上百次－非常經得起考驗，所以學界一般認為呢啲理論係有返咁上下正確嘅模型－能夠充分噉描述現實。

不過後嚟量子力學嘅研究發現，宇宙入面有啲現象係本質上就有隨機性嘅，即係話就算一個人知道嗮宇宙喺某一個時間點嘅狀態同相關嘅物理定律，都會有啲現象係佢冇辦法完美準確預測嘅－所以家吓啲物理學家都好少可仲會堅定噉信古典決定論呢種世界觀，或者至少會諗吓有冇啲新版本嘅決定論。

不過喺 15 世紀之前嘅世界，世人並冇將物理學當做一門獨立嘅科學領域。例如西人直至中世紀結束為止都一路將「對能量同物質嘅研究」歸做自然哲學嘅一門－將呢啲研究同對物質成份嘅研究以及對生命體嘅研究包埋一齊做一個領域。

197 微秒左右。根據古典物理學，如果一粒緲子以光速 99% 嘅速度飛向地面，佢大概率只會飛大約 650 米咁長距離－跟住喺下一刻佢就會消失。但出乎意料嘅事實係，非常之多嘅緲子依然可以飛超過 650 米咁長距離，撞落地球表面，俾地表嘅感應器探測到－呢點同古典物理學作嘅預測唔夾。

現代物理學個理論框架顛覆咗好多當時物理學界嘅固有諗法，令物理學界發現古典物理學查實係一套唔完整嘅世界觀－雖然古典物理學喺好多場合度都仲係有用，但係喺某啲情況下就會失效。一般嚟講，物理學界認為喺當研究嘅對象

哥本哈根詮釋係廿一世紀初最常見嘅量子力學詮釋。根據呢個詮釋，一粒粒子嘅波動係表示緊嗰粒粒子喺唔同位置嘅機會率－喺做量度前，粒粒子會喺空間入面有個波動，每個位置嘅波動大細表示「嗰粒粒子喺嗰個位嘅機會率」，當一粒粒子喺某個位置有大幅度嘅波動嗰陣，噉就表示佢有好大機會喺嗰個位置嗰度，而如果佢喺某個位置嘅波動幅度細嘅話，即係表示佢喺嗰個位置嘅機會好細。

工程學泛指運用科學知識創造新科技以及設計有經濟價值嘅產品嘅領域，包括機械工程學同建築學等嘅領域，而物理學嘅知識對現代工程學嚟講不可或缺。例如係工程學上對鐘嘅研究噉，鐘係指用某啲能量計時間嘅機械，所以整鐘需要有一啲有固定週期嘅物理過程先會整得到，而 17 至 19 世紀期間好常見嘅擺鐘就用咗簡諧運動呢個古典力學現象嘅原理。

物理學係其中一門最歷史悠久嘅科學。初頭物理學冇話分乜嘢子領域，但後嚟嘅物理學家做啲研究愈嚟愈深入，於是乎慢慢就令到某啲物理學課題嘅研究深入到唔係做嗰飯嘅物理學家連睇都睇唔明－就出咗有物理學嘅子領域呢家嘢。

標準模型係粒子物理學研究嘅一個重要理論貢獻，能夠好準確噉描述咗基本粒子之間嘅交互作用。呢個模型能夠說明嗮廿一世紀初 12 種已知嘅粒子，想像呢啲粒子之間以強作用力、弱作用力、電磁力、同引力四種力交互作用，以及互相交換規範玻色子。

原子物理學、分子物理學、同光物理學關係好密切，好多時會俾人擺埋一齊講。呢幾門物理子領域專門研究原子、分子、同光，仲有係光同物質之間、以及物質同物質之間嘅相互作用。呢啲領域嘅目標係要了解物質點樣喺原子同分子層次構成同埋光點樣同物質有相互作用，會發展關於控制原子、分子、同光嘅方法，並且精確噉測量同分析佢哋嘅物理性質。

凝聚態物理學研究物質嘅宏觀性質。「凝聚態」指嘅係由大量粒子組成，而且粒子同粒子之間有強嘅交互作用嘅系統，為現代物理學提供一個分析同描述多粒子系統嘅理論框架。凝聚態物理學研究嘅對象包括日常生活都會見到嘅各種固體同液體，又會包括喺地球上少見嘅極端環境當中先會出現嘅凝聚態，好似係

平行世界，又叫平行宇宙、平行時空，假想一種，講到世界或者宇宙，好似有雙胞胎咁，有另一個世界。另一個世界，有另一個自己，可能過住另一種生活。係個經常係故事題材。故此，亦有唔少人喺度思考，科學、哲學、神學，都會想過依啲問題。

紐約市，舊時叫鳥約，係美國人口最多嘅城市，佢嘅商業、金融、貿易係全美國以至全世界經濟嘅重要部份。喺文化上亦重要，好多博物館、美術館、表演場地都喺紐約市。聯合國總部都喺埋度，紐約市亦係國際外交嘅「場地」之一。

自第二次世界大戰之後，紐約市一直係主導全球金融嘅中心。亦係好多美國文化嘅發源地，包括哈林文藝復興文學、視覺藝術抽象表現主義繪畫、Hip Hop 音樂。自1623年荷蘭移民開埠之後，呢個城市嘅文化生命力一直強勁。